En vægter tog natten til lørdag en indbrudstyv på fersk gerning. Det oplyser vagtleder hos Nordjyllands Politi, Henrik Bech. Under et kontrolbesøg hos Firmasport i Godthåbsgade i Nørresundby hørte vægteren støj fra kælderen. Da han gik ned for at tjekke, hvor lyden kom fra, fandt han en 28-årig mand fra Nørresundby i fuld gang med at begå indbrud. Manden, som er en gammel kending af politiet, nåede at smadre en del ruder i forretningen, før vægteren opdagede hans forehavende. Tyven nåede dog ikke at få nogle tyvekoster med sig, for det lykkedes vægteren at fastholde ham, indtil politiet kom og anholdt ham. Under indbruddet var han noget beruset, så han blev kørt til detentionen for at sove rusen ud. Politiet regner med at afhøre ham i løbet af formiddagen.
Forsøgte indbrud hos Firmasport